呂子陽辭蘭谷家園却就石泉精舍
作者：葉適
朝代：宋

paragraphs: 子陽意高希古人，文如行空無定雲。
清明未容詩酒污，放曠自許漁樵親。
故園好木日夜長，友逝兄淪不同賞。
改綠移紅自若何，躡磴捫蘿心獨往。
我昔迷津經上呂，鬭出飛亭壓行路。
石影參差研匣寒，花陰回薄書奩暮。
離家十里山轉深，琅玕滿地芝成林。
竹鷄睡去月當午，閑聽孫登長嘯音。